Misdaadsindikaat in King William's Town oopgevlek | Maroela Media
Ses vroue en een man is in King William's Town in die Oos-Kaap in hegtenis geneem in verband met verskeie rooftogte in die omgewing.
Kapt. Siphokazi Mawisa, woordvoerder van die polisie, het gesê die verdagtes, tussen 29 en 40 jaar oud, is Donderdag in hegtenis geneem. "Hulle word positief verbind met 'n reeks rooftogte in die omgewing," het hy gesê.
Die inhegtenisneming volg nadat 'n slagoffer, wat in Augustus beroof is, die polisie gebel het toe sy sien hoe dieselfde groep Donderdagmiddag omstreeks 17:00 nog 'n slagoffer by 'n meubelwinkel beroof. "Die polisie het die verdagtes se voertuig agtervolg terwyl ondersteuning van die honde-eenheid en blitspatrollie ontbied is. Die verdagtes is by Fort Jackson in Mdantsane in hegtenis geneem," het Mawisa gesê.
Die polisie het beslag gelê op 'n selfoon wat in Augustus 2016 van 'n slagoffer gesteel is. Die selfoon was in die verdagtes se motor. "Die polisie het ook beslag gelê op 'n handsak, selfoon en kontant wat van die onlangse slagoffer gesteel is. Dit is aan die regmatige eienaar teruggegee."
Die sewe verdagtes sal na verwagting Maandag in die King William's Town-landdroshof verskyn op verskeie aanklagte van diefstal.
"Ons doen 'n beroep op enigiemand wat 'n soortgelyke voorval gehad het om die sake aan te meld sodat dit ook in die aanklagte bygevoeg kan word," het kol. Andile Lamana, stasiebevelvoerder, gesê.